De nordjyske sommerhusejere har haft langt færre ubudne gæster i år end tidligere. Nye tal fra Nordjyllands Politi viser, at antallet af sommerhusindbrud i Nordjylland er næsten halveret.

Godt nyt til sommerhusejerne i Nordjylland: Der er sket et markant fald i antallet af sommerhusindbrud i årets første fem måneder. Fra januar til juni måned i de sidste tre år (2009, 2010 og 2011) er der i gennemsnit blevet anmeldt 632 indbrud i nordjyske sommerhuse. Til sammenligning er der i år i samme periode kun anmeldt 357 sommerhusindbrud. Det er et fald på 43,5 procent. Hos politiet mener man, at det lave antal indbrud blandt andet skyldes det forebyggende arbejde: - Vi har været ude ved borgerne og bedt dem om at være særligt opmærksom på ting, der er anderledes i deres område. Vi har især været ude hos de fastboende i sommerhusområderne, og det har også givet nogle henvendelser, som vi har reageret på. Og så har vi patruljeret så meget som muligt i sommerhusområderne, for hvis indbrudstyvene ser, at vi holder øje med området, så holder de sig som regel væk, siger vicepolitikommissær Jens Møller Søgaard fra Nordjyllands Politi i Frederikshavn. Så meget er antallet af indbrud faldet i de forskellige kommuner: Vesthimmerlands Kommune: 73 % (fra 67 til 18) Læsø Kommune: 0 % (fra 0 til 0) Aalborg Kommune: 37,1 % (fra 70 til 44) Jammerbugt Kommune: 22,3 % (fra 200 til 156) Rebild Kommune: 100 % (fra 1,6 til 0) Hjørring Kommune: 76,6 % (fra 123,6 til 29) Frederikshavn Kommune: 23,9 % (fra 110,3 til 84) Brønderslev Kommune: Stigning på 20 % (fra 5-6)